b"\n_START_ARTICLE_\nLeopoldo Torres Balb\xc3\xa1s\n_START_SECTION_\nBiografia\n_START_PARAGRAPH_\nFill del ge\xc3\xb2graf Rafael Torres Campos, va estudiar en l'Escola d'Arquitectura de Madrid (aleshores situada al carrer de los Estudios)._NEWLINE_Leopoldo Torres Balb\xc3\xa1s \xc3\xa9s recordat avui com un dels pares de la restauraci\xc3\xb3 monumental a Espanya. La seva aportaci\xc3\xb3 fonamental es deu tant al seu pensament te\xc3\xb2ric, recollit en m\xc3\xbaltiples escrits, com a la pr\xc3\xa0ctica, materialitzada principalment en les seves intervencions a l'Alhambra, el Generalife i l'Alcassaba de M\xc3\xa0laga entre 1923 i 1936, etapa en la qual va ocupar el c\xc3\xa0rrec d'Arquitecte Restaurador de la 6a Zona, catedr\xc3\xa0tic d'Art de l'Escola d'Arquitectura de Madrid i director d'obres de recuperaci\xc3\xb3 de l'Alhambra._NEWLINE_A ell se li deu en gran manera l'Alhambra que coneixem avui dia. La seva labor, rigorosa i sensible, va acabar amb la tradici\xc3\xb3 de restauracions fantasioses i destructives de les d\xc3\xa8cades anteriors. Torres Balb\xc3\xa1s va restaurar el Palau dels Lleons, el Mexuar, el Pati dels Lleons i el del Safareig, i entre altres intervencions va crear la nova entrada a la Casa Reial i va reestructurar el Partal amb uns jardins a parts iguals hereus de les tradicions andalusina i cl\xc3\xa0ssica._NEWLINE_Algunes de les seves intervencions en l' Alhambra, com la del Pati dels Lleons, on va desmuntar unes cupuletes vuitcentistes van ser criticades a la ciutat per alguns sectors que es van oposar a la seva labor. En aquest cas Manuel de Falla va haver d'intervenir davant les cr\xc3\xadtiques. Actualment a Torres Balb\xc3\xa1s se'l reconeix com un dels grans arquitectes que han tingut el privilegi de treballar en el conjunt monumental de l'Alhambra._NEWLINE_Amb motiu de l'Exposici\xc3\xb3 Iberoamericana de Sevilla en 1929, se li encarreg\xc3\xa0 el pavell\xc3\xb3 provincial de Granada, concedint-se-li la medalla d'or de l'Exposici\xc3\xb3. L'edifici va resultar destru\xc3\xaft per un incendi alguns anys m\xc3\xa9s tard._NEWLINE_En 1954 va llegir el seu discurs d'ingr\xc3\xa9s en la Reial Acad\xc3\xa8mia de la Hist\xc3\xb2ria que portava el t\xc3\xadtol d'Algunos aspectos del mudejarismo urbano medieval, sent contestat per Emilio Garc\xc3\xada G\xc3\xb3mez. Acad\xc3\xa8mic d'Honor de la Reial Acad\xc3\xa8mia de Belles Arts de San Telmo de M\xc3\xa0laga i Corresponent de la Reial Acad\xc3\xa8mia de Ci\xc3\xa8ncies, Belles Lletres i Nobles Arts de C\xc3\xb2rdova, pr\xc3\xa8viament havia estat acad\xc3\xa8mic numerari de la Reial Acad\xc3\xa8mia de Belles arts de Nostra Senyora de les Angoixes de Granada. Membre Corresponent de la Hispanic Society of America de Nova York i de l'Acad\xc3\xa8mia Argentina de la Hist\xc3\xb2ria. Doctor honoris causa per les universitats d'Alger i Rabat."